b'\n_START_ARTICLE_\nAugustavo apskritis\n_START_SECTION_\nIstorija\n_START_PARAGRAPH_\nNuo VIII a. pr. m. e. iki XIX a. \xc5\xa1ioje teritorijoje gyveno lietuviams artima balt\xc5\xb3 gentis\xc2\xa0\xe2\x80\x93 jotvingiai. Nuo XIII-XIV a. iki 1795\xc2\xa0m. didel\xc4\x97 dalis dabartin\xc4\x97s apskrities \xc5\xbeemi\xc5\xb3 priklaus\xc4\x97 Lietuvos Did\xc5\xbeiosios Kunigaik\xc5\xa1tyst\xc4\x97s Trak\xc5\xb3 vaivadijai. Nuo XVI a. iki gele\xc5\xbeinkeli\xc5\xb3 nutiesimo per apskrit\xc4\xaf \xc4\x97jo Stepono Batoro vandens kelias ir Apleistasis kelias. Nuo 1795\xc2\xa0m. iki 1807\xc2\xa0m. priklaus\xc4\x97 Pr\xc5\xabsijos karalyst\xc4\x97s Naujosios Ryt\xc5\xb3 Pr\xc5\xabsijos Balstog\xc4\x97s departamentui. Nuo 1807\xc2\xa0m. iki 1815\xc2\xa0m. priklaus\xc4\x97 Var\xc5\xa1uvos kunigaik\xc5\xa1tyst\xc4\x97s Lom\xc5\xbeos departamentui. Nuo 1815\xc2\xa0m. iki 1837\xc2\xa0m. priklaus\xc4\x97 Rusijos imperijos Lenkijos Kongreso karalyst\xc4\x97s Augustavo vaivadijai, 1837\xe2\x80\x931866\xc2\xa0m. Augustavo gubernijai, 1867\xe2\x80\x931915\xc2\xa0m. Suvalk\xc5\xb3 gubernijai. Per 1831\xc2\xa0m. sukilim\xc4\x85 apskrities teritorijoje veik\xc4\x97 I Augustavo kavalerijos pulkas. Per 1863\xc2\xa0m. sukilim\xc4\x85 apskrities teritorijoje veik\xc4\x97 III Augustavo sukil\xc4\x97li\xc5\xb3 korpusas. Nuo 1915\xc2\xa0m. iki 1919\xc2\xa0m. priklaus\xc4\x97 Vokietijos imperijos Oberosto sri\xc4\x8diai._NEWLINE_Pagal 1920\xc2\xa0m. liepos 12 d. Lietuvos ir Taryb\xc5\xb3 Rusijos taikos sutart\xc4\xaf beveik visa dabartin\xc4\x97s apskrities teritorija buvo priskirta Lietuvos Respublikai. 1919\xe2\x80\x931939\xc2\xa0m. priklaus\xc4\x97 Lenkijos tarpukario Balstog\xc4\x97s vaivadijai. Vienu ar kitu metu apskrityje egzistavo Pruskos ir Rudos-Pruskos vals\xc4\x8dius. 1939\xe2\x80\x931941\xc2\xa0m. i\xc5\xa1 apskrities sudarytas Augustavo rajonas, kuris priklaus\xc4\x97 Baltarusijos TSR. 1941\xe2\x80\x931945\xc2\xa0m. priklaus\xc4\x97 Tre\xc4\x8diajam reichui, \xc4\xaf\xc4\x97jo \xc4\xaf Suvalk\xc5\xb3 apskrit\xc4\xaf (Landkreis Sudauen) Gumbin\xc4\x97s apygardoje. 1944\xc2\xa0m. baland\xc5\xbeio 20 d. \xc4\xafkurta rezistencin\xc4\x97 Armijos Krajovos Augustavo apygarda. _NEWLINE_1945\xc2\xa0m. liepos m\xc4\x97nes\xc4\xaf Raudonosios armijos ir NKVD b\xc5\xabriai \xc4\xafvykd\xc4\x97 operacij\xc4\x85, vadinam\xc4\x85 Augustavo gaudyn\xc4\x97mis, kurios metu buvo suimin\xc4\x97jami, \xc5\xbeudomi ir tremiami vietiniai gyventojai. Nuo 1945\xc2\xa0m. priklauso Lenkijai. 1945\xe2\x80\x931975\xc2\xa0m. priklaus\xc4\x97 Balstog\xc4\x97s vaivadijai. 1968\xe2\x80\x931973\xc2\xa0m. apskrityje veik\xc4\x97 Trojankos nusikalt\xc4\x97li\xc5\xb3 grup\xc4\x97. 1975\xe2\x80\x931998\xc2\xa0m. priklaus\xc4\x97 Suvalk\xc5\xb3 vaivadijai.\n_START_SECTION_\nVietov\xc4\x97\n_START_PARAGRAPH_\nDidel\xc4\x97 dalis apskrities driekiasi Augustavo lygumoje, pietin\xc4\x97je dalyje gl\xc5\xabdi dalis Sokulkos auk\xc5\xa1tumos ir Bebro up\xc4\x97s \xc5\xbeemuma, o vakaruose plyti Moz\xc5\xabrijos e\xc5\xbeerynui priklausantis Elko e\xc5\xbeerynas.\n_START_SECTION_\nGele\xc5\xbeinkeliai\n_START_PARAGRAPH_\nPer apskrities teritorij\xc4\x85 eina Sokulkos-Suvalk\xc5\xb3 gele\xc5\xbeinkelio linija (Sokulka\xc2\xa0\xe2\x80\x93 Suvalkai). Traukiniai stoja: \xc5\xa0\xc4\x8depkuose, Bliznoje, Augustavo Porte, Augustave, Balinkoje, Jast\xc5\xa1embnoje ir Ostrovi\xc5\xb3 Bebre.\n_START_SECTION_\nApskrities gamta\n_START_PARAGRAPH_\nApskrityje yra dalis Augustavo girios, Augustavo mi\xc5\xa1k\xc5\xb3 bendrijos, Augustavo girininkijos ir Plask\xc5\xb3 girininkijos. Apskrityje teka Bebro, Bliznos, Dumbl\xc4\x97s, Juodosios An\xc4\x8dios, M\xc4\x97tos, Rospudos ir \xc5\xa0\xc4\x8deberkos up\xc4\x97s bei Augustavo ir Bistros kanalai.'